PARLAMENTUL ROMÂNIEI

CAMERA DEPUTAŢILOR
	COMISIA JURIDICĂ,

DE DISCIPLINĂ ŞI IMUNITĂŢI
	
	Bucureşti 26.07.2000

Nr.466


A V I Z 

asupra propunerii legislative privind  reorganizarea

 comunelor Bereşti, Tazlău şi Scorţeni şi înfiinţarea 

comunei Tescani,  judeţul Bacău


În conformitate cu prevederile art.86 din Regulamentul Camerei Deputaţilor, Comisia juridică, de disciplină şi imunităţi a fost sesizată, spre dezbatere şi avizare, cu propunerea legislativă privind reorganizarea comunelor Bereşti, Tazlău şi Scorţeni şi  înfiinţarea comunei Tescani,  judeţul Bacău, trimisă cu adresa nr.466  din 3 februarie 2000,  înregistrată sub nr.112/XVIII/11 din 3 februarie 2000.  



Potrivit prevederilor art.57 din Regulamentul Camerei Deputaţilor, membrii Comisiei juridice, de disciplină şi imunităţi au luat în dezbatere propunerea legislativă  menţionată  mai sus, în şedinţa din    26 iulie  2000. 



În urma examinării propunerii legislative şi a avizului negativ al Consiliului Legislativ nr.161/04.02.2000, precum şi a punctului de vedere al Guvernului, transmis cu adresa nr.8955/16.12.1999, membrii comisiei au constatat că:

· nu sunt îndeplinite condiţiile expres prevăzute în art.3 din Legea administraţiei publice nr.69/1991 republicată, precum şi  în art.13 alin.(3) din Legea nr.3/2000 privind  organizarea şi desfăşurarea referendumului, potrivit cărora orice modificare a  limitelor teritoriale ale comunelor, oraşelor şi judeţelor se poate face numai cu consultarea prealabilă a cetăţenilor din unităţile administrativ teritoriale respective, prin referendum  care se organizează potrivit legii;

· nu este indicată sursa de finanţare, deşi înfiinţarea unei astfel de comune presupune unele cheltuieli financiare suplimentare pentru dotarea sediului primăriei şi pentru  plata personalului.

Faţă de considerentele de mai sus, membrii comisiei, au hotărât, cu majoritate de voturi,  să propună  respingerea acestei iniţiative legislative.

                        În raport de obiectul şi conţinutul său, propunerea legislativă  face parte din categoria legilor organice. 

                       PREŞEDINTE,                                        SECRETAR, 

Emil Teodor Popescu                             Nicolae Grădinaru

red. Dumitra Diaconu

       consilier

